गोवावासियों के लिए 1 अप्रैल से 3 मुफ्त एलपीजी सिलेंडर: CM प्रमोद सावंत
भाजपा ने 14 फरवरी को हुए विधानसभा चुनाव के अपने चुनावी घोषणापत्र में गोवा में घरेलू उपभोक्ताओं को तीन गैस सिलेंडर मुफ्त देने का वादा किया था।
पणजी: गोवा के मुख्यमंत्री प्रमोद सावंत ने बुधवार को कहा कि राज्य के पात्र परिवारों को नए वित्तवर्ष से तीन एलपीजी सिलेंडर मुफ्त मिलेंगे। सावंत के पास वित्त विभाग भी है। उन्होंने विधानसभा में अपने बजट भाषण में 40 करोड़ रुपये के वार्षिक आवंटन की घोषणा की है।भाजपा ने 14 फरवरी को हुए विधानसभा चुनाव के अपने चुनावी घोषणापत्र में गोवा में घरेलू उपभोक्ताओं को तीन गैस सिलेंडर मुफ्त देने का वादा किया था। मुफ्त एलपीजी सिलेंडर योजना 1 अप्रैल से शुरू होगी।गौरतलब है कि प्रमोद सावंत ने 2019 में तत्कालीन मुख्यमंत्री मनोहर पर्रिकर के निधन के बाद राज्य के मुख्यमंत्री पद का कार्यभार संभाला था। हाल में हुए विधानसभा चुनावों में पार्टी ने 40 सदस्यीय सदन में 20 सीटें जीतीं। भाजपा ने यह चुनाव प्रमोद सावंत के नेतृत्व में ही लड़ा था।(इनपुट- एजेंसी)